Meddelelse om indledning af en interimsundersøgelse og en fornyet undersøgelse i forbindelse med udløbet af antidumpingforanstaltninger vedrørende importen af ammoniumnitrat med oprindelse i Rusland

(2000/C 239/04)

Efter offentliggørelsen af meddelelsen om det forestående ophør af de gældende antidumpingforanstaltninger vedrørende importen af ammoniumnitrat med oprindelse i Rusland(1) modtog Kommissionen en anmodning om fornyet undersøgelse af disse foranstaltninger i henhold til artikel 11, stk. 2 og 3, i Rådets forordning (EF) nr. 384/96(2), senest ændret ved forordning (EF) nr. 905/98(3) (i det følgende benævnt "grundforordningen").

1. Anmodning om en fornyet undersøgelse

Anmodningen blev fremsat den 22. maj 2000 af Den Europæiske Sammenslutning af Kundstgødningsfabrikanter (European Fertilizer Manufacturers Association (EFMA)) (i det følgende benævnt "ansøgeren") på vegne af en række producenter, der repræsenterer en betydelig del af EF-produktionen af ammoniumnitrat.

2. Vare

Den vare, undersøgelsen vedrører, er ammoniumnitrat, som er en form for fast gødning, der er almindelig brugt i landbruget, og som fremstilles af ammoniak og salpetersyre (i det følgende benævnt "den pågældende vare"). Den er i øjeblikket tariferet under KN-kode 3102 30 90 og 3102 40 90. Disse koder anføres udelukkende til orientering.

3. Eksisterende foranstaltninger

De gældende foranstaltninger er en endelig antidumpingtold bestående af en særlig told, der blev indført ved Rådets forordning (EF) nr. 663/98(4) om ændring af forordning (EF) nr. 2022/95(5).

4. Begrundelse for den fornyede undersøgelse

Anmodningen i henhold til artikel 11, stk. 2, begrundes med, at foranstaltningernes udløb sandsynligvis vil føre til fortsat eller fornyet dumping og skade for erhvervsgrenen i Fællesskabet.

Hvad angår påstanden om fortsat dumping har ansøgeren i betragtning af, at den normale værdi for Rusland bør fastsættes på grundlag af reglerne i grundforordningens artikel 2, stk. 7, foreslået, at den normale pris fastsættes på grundlag af prisen i et passende tredjeland med markedsøkonomi.

Påstanden om dumping er baseret på en sammenligning af ovenstående normale værdi med eksportprisen for den pågældende vare ved salg med henblik på eksport til Fællesskabet, som skulle være faldet støt siden 1995. På dette grundlag er den beregnede dumpingmargen betydelig.

Ansøgeren hævder endvidere, at hvis foranstaltningerne får lov til at bortfalde, vil importen af den pågældende vare formodentlig stige, idet andre potentielle aftagere end Fællesskabet er beskyttet i kraft af antidumpingforanstaltninger (USA, Litauen, Polen og Ungarn) eller af andre foranstaltninger (Kinas importforbud), hvorfor det vil være mere sandsynligt, at eksporten til dumpingpriser dirigeres mod EF-markedet, hvis foranstaltningerne bortfalder. Dertil kommer, at den store produktionskapacitet for den pågældende vare i det pågældende land, selv efter, at den indenlandske efterspørgsel er dækket, repræsenterer mere end det samlede forbrug i Fællesskabet.

Ansøgeren fremfører ligeledes, at hvis der på ny importeres betydelige mængder fra Rusland til dumpingpriser, vil priserne i Fællesskabet blive trykket yderligere ned, hvilket vil forværre EF-erhvervsgrenens situation, som til trods for de gældende foranstaltninger fortsat er vanskelig.

5. Begrundelse for interimsundersøgelsen

Ansøgerens anmodning i henhold til artikel 11, stk. 3, begrundes med, at de gældende foranstaltninger viser sig ikke at være tilstrækkelige til at modvirke de skadelige følger af dumpingen. Ansøgeren fremlagde bevis for, at den gældende ikke-skadelige målpris er højere end den gældende videresalgspris på russisk import. Det fremføres, at dette skyldes den omstændighed, at EF-erhvervsgrenens lavere omkostninger er blevet mere end udlignet af faldet i de russiske priser siden 1995.

6. Procedure

Efter at have hørt det rådgivende udvalg og fastslået, at der foreligger tilstrækkeligt bevis til, at der kan indledes en fornyet undersøgelse og en interimsundersøgelse, indleder Kommissionen hermed en undersøgelse i henhold til grundforordningens artikel 11, stk. 2 og 3. Som led i undersøgelsen vil det blive vurderet, hvorvidt det er sandsynligt, at der vil forekomme fortsat eller fornyet dumping og skade, og om der er behov for at videreføre, ophæve eller ændre de gældende foranstaltninger.

6.1. Procedure for fastsættelse af sandsynligheden for, at der fortsat eller igen vil forekomme dumping og skade

a) Spørgeskemaer

For at indhente de oplysninger, som den anser for nødvendige til sin undersøgelse, sender Kommissionen spørgeskemaer til erhvervsgrenen i Fællesskabet, sammenslutninger af producenter i Fællesskabet, de eksportører/producenter, der indgår i stikprøven, alle sammenslutningerne af eksportører/producenter, importørerne og de i anmodningen anførte sammenslutninger af importører og til de russiske myndigheder. Parter, som deltog i den undersøgelse, der endte med de foranstaltninger, der er omfattet af denne fornyede undersøgelse, vil også få tilsendt et spørgeskema.

Under alle omstændigheder tilrådes det alle parter straks at kontakte Kommissionen pr. telefax for at få klarlagt, om de er nævnt i anmodningen, og hvis dette ikke er tilfældet, bør de inden for den i punkt 7, litra a), nr. i, anførte frist rekvirere et spørgeskema, idet den i denne meddelelses punkt 7, litra a), nr. ii, anførte frist gælder for alle interesserede parter.

b) Indsamling af olysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentationen herfor skal være Kommissionen i hænde inden for den frist, der er fastsat i punkt 7, litra a), nr. ii.

Kommissionen kan desuden høre interesserede parter, hvis de fremsætter skriftlig anmodning herom og påviser, at der er særlige årsager til, at de bør høres. En sådan anmodning om en høring skal fremsættes inden for den frist, der er fastsat i punkt 7, litra a), nr. iii.

c) Udvælgelse af et tredjeland med markedsøkonomi

I overensstemmelse med artikel 2, stk. 7, i grundforordningen påtænkes det at vælge Polen som egnet tredjeland med markedsøkonomi med henblik på at fastsætte den normale værdi for Rusland, bl.a. fordi Polen er blevet anvendt som et lignende marked i tidligere undersøgelser vedrørende samme vare. Interesserede parter anmodes om at fremsætte bemærkninger til dette valg inden for den særlige frist, der er fastsat i punkt 7, litra b), i denne meddelelse.

d) Status som selskab, der arbejder under markedsøkonomiske vilkår

For de eksportører/producenter i Rusland, som hævder og fremlægger tilstrækkelige beviser for, at de arbejder under markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i overensstemmelse med artikel 2, stk. 7, litra b), i grundforordningen. Eksportører/producenter, der agter at indgive behørigt begrundede krav herom, skal gøre dette inden for den særlige frist, der er fastsat i punkt 7, litra c), i denne meddelelse. Kommissionen sender formularer angående sådanne krav til alle eksportører/producenter i Rusland, som har anmodet om en individuel margen, samt til de russiske myndigheder.

6.2. Procedure for vurdering af Fællesskabets interesser

I overensstemmelse med artikel 21 i grundforordningen vil der, hvis påstandene om dumping og skade som følge deraf dokumenteres, blive truffet en afgørelse om, hvorvidt det vil være i Fællesskabets interesse at videreføre, ophæve eller ændre antidumpingforanstaltninger. Derfor kan erhvervsgrenen i Fællesskabet, importørerne og deres repræsentative sammenslutninger, repræsentative brugere og repræsentative forbrugerorganisationer give sig til kende og stille relevante oplysninger til rådighed for Kommissionen inden for den generelle frist, der er fastsat i punkt 7, litra a), nr. ii, i denne meddelelse, hvis de nævnte parter dokumenterer, at der er en objektiv forbindelse mellem deres aktivitet og den pågældende vare. Det skal bemærkes, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet støttes af faktuelle oplysninger.

7. Frister

a) Generelle frister

i) For anmodning om et spørgeskema:

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For parter til at give sig til kende og indsende besvarelser af spørgeskemaer og alle andre oplysninger:

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter skriftligt og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen.

iii) Høringer:

Interesserede parter kan også anmode om at blive hørt af Kommissionen inden for samme frist på 40 dage.

b) Særlig frist for udvælgelse af et tredjeland med markedsøkonomi

Parter i undersøgelsen, som ønsker at fremsætte bemærkninger til det under punkt 6.1, litra c), anførte forslag om Polen som et passende tredjeland med markedsøkonomi med henblik på fastsættelsen af den normale værdi for Rusland, bør indgive deres bemærkninger inden for en frist på 10 dage efter offentliggørelsen af denne meddelelse i De Europæiske Fællesskabers Tidende.

c) Særlig frist for indgivelse af krav om markedsøkonomisk status

Behørigt begrundede krav om markedsøkonomisk status, jf. punkt 6.1, litra d), skal være Kommissionen i hænde senest 21 dage efter datoen for offentliggørelsen af denne meddelelse i De Europæiske Fællesskabers Tidende.

8. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet), med angivelse af den interesserede parts navn, adresse, e-postadresse og telefon-, telefax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat C og E

DM 24 - 8/37

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877.

9. Manglende samarbejdsvilje

I tilfælde, hvor en af de interesserede parter nægter at give adgang til eller på anden måde undlader at fremlægge de nødvendige oplysninger inden for de frister, der er fastsat under punkt 7, eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller vildledende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT C 52 af 14.2.2000, s. 3.

(2) EFT L 56 af 6.3.1996, s. 1.

(3) EFT L 128 af 30.4.1998, s. 18.

(4) EFT L 93 af 26.3.1998, s. 1.

(5) EFT L 198 af 23.8.1995, s. 1.